NFL-speler beboet omdat sy knieë wys | Netwerk24
24 Oktober 2019 05:51
Odell Beckham Jr. (regs) se broek het volgens die NFL nie aan die liga se kleredrag-reëls voldoen nie. Foto: Getty Images
FoxNews berig Beckham Jr. (26) is met $14 037 (R205 000) beboet vir die "kleredrag-oortreding" in Cleveland se nederlaag van 32-28 teen die Seattle Seahawks op 13 Oktober.
Volgens NFL-reëls moet broeke die knieë ten volle bedek.
Beckham Jr. het sy misnoeë op sosiale media uitgespreek. Foto: Instagram
"14k vir 'n broek wat my nie van enigiets gaan beskerm nie. Hierdie *** is belaglik," sê hy in 'n inskrywing op Instagram saam met 'n foto van 'n brief wat hy van die NFL ontvang het.
Volgens die NFL word die reëls toegepas "om spelers teen beserings te beskerm, 'n mededingende balans te handhaaf, 'n professionele voorkoms te skep en die liga se besigheidsvennootskappe te beskerm".
Beckham Jr. kan appelleer teen die boete – die 13de van sy loopbaan.
Hy is vroeër in Oktober met dieselfde bedrag beboet vir "onsportiewe gedrag" weens 'n fisieke onderonsie op die veld met die Baltimore Ravens se Marlon Humphrey, terwyl hy in 2016 ook vir 'n kleredrag-oortreding $18 231 moes opdok.